Solidariteit se klag oor rassediskriminasie deur VN aangehoorDr. Dirk Hermann, bestuurshoof van Solidariteit. Foto: Reint Dykema Volgens Solidariteit sal die klag in Augustus 2016 aangehoor word. Die VN het dié besluit onlangs in ŉ skrywe aan Solidariteit bevestig. Die vakbond het die klag in September vanjaar ingevolge die internasionale konvensie vir die uitskakeling van alle vorme van rassediskriminasie by die VN in Genève ingedien. Suid-Afrika is ŉ ondertekenaar en lidland van die konvensie en moet elke twee jaar verslag doen oor die land se voldoening aan die konvensie. Burgerlike organisasies kan ŉ skaduverslag in reaksie op ’n regering se verslag indien, het Solidariteit in ŉ verklaring gesê. “Die waghondkomitee oor die konvensie kan dan aanbevelings aan die lidland doen wat dan geïmplementeer moet word en waaroor dan verslag gedoen moet word. Solidariteit se klag neem die vorm van ŉ skaduverslag aan, na aanleiding van die regering se jongste verslag wat in Desember 2014 ingedien is. Die regering het sy verslag agt jaar laat ingedien.” Dirk Hermann, bestuurshoof van Solidariteit, het gesê Solidariteit sal sy skaduverslag as deel van die klagteprosedure aan die genoemde komitee van die VN voorlê gedurende die komitee se sitting in Augustus volgende jaar. “Ons sal onder meer aandui dat die Suid-Afrikaanse regering die internasionale reg op verskeie plekke oortree. Ons sal voorts daarop wys dat dit ons demokratiese plig is om dit onder die aandag van die tersaaklike forums te bring,” het Hermann gesê. Die klag volg onder meer op Renate Barnard se nege jaar lange stryd teen rassekwotas in die Suid-Afrikaanse Polisiediens (SAPD) wat sy uiteindelik in die konstitusionele hof verloor het. Die Solidariteit-klag fokus egter ook in die algemeen op die regering se gebruik van rassekwotas wat aan die hand van die land se nasionale rassedemografie gemeet word.